Thursday, December 30, 2010
PALARONG PAMASKO ’10, ESPONSOR TI LGU, DEP Ed, KEN PASDEK-NEGOSIO
Cabugao, Ilocos Sur (Disiembre 30, 2010)- Inikkan ti Gobierno Munisipal, Dep Ed Cabugao District ken nadumaduma a pasdek-negosio ti pakakumikoman dagiti agad-adal iti pannakaasa ti kabaelanda iti sports tapno agbalin a produktiboda iti atiddog a bakasionda iti panawen ti Paskua.
Dagiti napagsasalipan nga ay-ayam ket iti basketball, table tennis, badminton ken chess.
Sangapulo a teams ti nagsasalip ket dagitoy ti eskuela-elementaria iti Cabugao North Central School, Cabugao South Central School, Salapasap, Bungro, Salomague, Dardarat, Reppa-ac, Pug-os, Cuantacla, SADACNAM (Sabang, Daclapan, Namruangan), CMCS (Cael-layan, Maradodon, Catucdaan, Sisim), Turod, Pila ken Sagayaden.
Ni Mayor Ediboy S. Cobangbang, Jr. ti nangaramid ti ceremonial toss iti pormal a panangrugi ti 12 nga aldaw (Disiembre 19-31) a pay-ayam a nabansagan iti “Palarong Pamasko 2010” ken naangay iti Cabugao Cultural and Sports Complex.
Ti SADACNAM nga inesponsoran ti Cabugao Shell Station ti nangyalat ti kampeonato iti torneo, 1stRunner Up ti Turod Elementary School nga inesponsoran ti LG Drugstore , 2nd Runner Up ti Reppa-ac-Pug-os nga inesponsoran ti Cindy’s Bakeshop ken 3rd Runner-Up ti Salomague-Dardarat nga inesponsoran ti Namnama Trading.
Immawat dagiti uppat a kangrunaan a nangabak iti premio a cash a nakategoria manipud 9,000 agpababa iti 2,000 ket naangay ti awarding of prizes idi Rizal Day, Disiembre 30, 2010.
Naikkan met ti libre a uniporme, pagmerienda ken pagplete dagiti coaches ken nagay-ayam.
Dagiti sumaganad a pasdek-negosio ti nangesponsor pay ti pay-ayam: Kambal Lumber and Hardware, Vicky’s Pawnshop, Namnama Trading, Cindy’s Bakeshop, Maxx Ionized Alkaline Water, Bonicab Builders, Cabugo Shell Station, Marian’s Lechon Manok, LG Drugstore ken 5 Brothers Marketing.
Paset ti programa ti Gobierno Munisipal iti panangidaulo ni Mayor Ediboy ti pannakigamulo dagiti patron ti pay-ayam ken pannakaikintal ti pateg ti isports iti panunot dagiti agtutubo tapno maasada ken maparang-ay ti kaammuanda ken teknik ti naballigi nga umaayam a mangted pay iti nayon a panagtalek ti bagi ken kabaelanda a makikompetensia iti aniaman a tay-ak ti salip.# ( Source, Anaraa-ar, Nov.- Dec. 2010)
Posted by Bayan ng Cabugao, Ilocos Sur at 8:54 AM
Subscribe to: Post Comments (Atom)
eng_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn tgl_Latn eng_Latn